Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 31. Statuta Općine Povljana („Službeni glasnik Zadarske županije'' broj 13/21), Općinsko vijeće Općine Povljana na svojoj 12. (dvanaestoj) sjednici održanoj dana 22. prosinca 2022. godine donosi

**PRAVILNIK**

**o dodjeli stipendija Općine Povljana**

**Članak 1.**

Ovim Pravilnikom o dodjeli stipendija Općine Povljana (u daljnjem tekstu: Pravilnik), utvrđuju se kriteriji za dodjelu stipendija, visina stipendija, način dokazivanja ispunjavanja kriterija i uvjeta, postupak dodjele stipendija, obveze primatelja stipendija, kao i druga pitanja od značenja za dodjelu stipendija i potpora studenata koji redovito/izvanredno studiraju na visokim učilištima u Republici Hrvatskoj na preddiplomskim i diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim studijima kao i sa njima izjednačenim studijima u inozemstvu.

Pojmovi i izrazi koji se koriste u ovom Pravilniku, a imaju rodno značenje, jednako se odnose na muški i ženski rod.

**Članak 2.**

U Proračunu Općine Povljana osiguravaju se sredstva za stipendije.

**Članak 3.**

Visina godišnje stipendije za studenta iznosi 6.000,00 kuna (796,34 eura).

Stipendija se odobrava za razdoblje trajanja programa propisanog Statutom obrazovne ustanove, kao i za razdoblje apsolventskog staža i to u trajanju do šest mjeseci za stjecanje VII stupnja stručne spreme.

Isplata se obavlja u 2 (dva) jednaka anuiteta, prva uplata u visini 3.000,00 kn (398,17 eura) prilikom upisa u novu akademsku godinu, a druga uplata u visini 3.000,00 kn (398,17 eura) prilikom podnošenja potvrde o uspješno završenoj akademskoj godini.

Isplata se vrši putem žiro računa.

**Članak 4.**

Pravo na stipendiju imaju studenti s prebivalištem na području Općine Povljana, a koji su tijekom obrazovanja podstanari ili smješteni u domove izvan mjesta prebivališta roditelja, ili svakodnevno putuju u mjesto školovanja.

**Članak 5.**

Zahtjev za stipendiju podnosi se Jedinstvenom upravnom odjelu Općine Povljana najkasnije 15 (petnaest) dana od objave natječaja kojeg raspisuje načelnik Općine Povljana, na oglasnoj ploči Općine Povljana i na službenoj stranici Općine Povljana [www.povljana.hr](http://www.povljana.hr).

Molbe za dodjelu stipendija razmatra Povjerenstvo za dodjelu stipendija na temelju uvjeta utvrđenih ovim Pravilnikom.

Redoslijedna lista se objavljuje na oglasnoj ploči Općine Povljana i na web stranici Općine Povljana [www.povljana.hr](http://www.povljana.hr), na način da konačna bodovna lista sadrži podatke o rednom broju, „šifri“ studenta i nazivu studija, a sve u cilju zaštite osobnih podataka studenta.

**Članak 6.**

Na temelju izvješća Povjerenstva, te odredbi ovog Pravilnika, Jedinstveni upravni odjel Općine Povljana izdaje rješenja o dodjeljivanju stipendija. Jedinstveni upravni odjel pozvat će podnositelje zahtjeva na sklapanje ugovora. Po donošenju rješenja sklapa se Ugovor između Općine Povljana kao stipenditora i studenta kao stipendiste.

Odluka Općinskog načelnika je konačna.

**Članak 7.**

Na rješenje iz prethodnog članka može se uložiti žalba u roku od 8 (osam) dana od prijma rješenja. Žalbu rješava Općinsko vijeće Općine Povljana.

**Članak 8.**

Zahtjevi iz članka 5. ovog Pravilnika podnose se na propisanom obrascu koji izdaje Jedinstveni upravni odjel, a zainteresirani studenti mogu ga preuzeti u tijeku trajanja natječaja u Jedinstvenom upravnom odjelu, te na općinskoj web stranici [www.povljana.hr](http://www.povljana.hr).

Zahtjevu treba priložiti sljedeću dokumentaciju:

- uvjerenje o upisu u tekuću studentsku (akademsku) godinu,

- potvrdu škole/fakulteta o upisu na redovno/izvanredno školovanje,

- presliku domovnice,

- izjavu podnositelja zahtjeva da ne prima stipendiju ili novčanu pomoć po drugoj osnovi,

- potvrdu o prebivalištu ili kopija osobne iskaznice za kandidata.

**Članak 9.**

Pravo na podnošenje zahtjeva za stipendijom imaju studenti, koji:

- su državljani Republike Hrvatske,

- imaju status redovitog/izvanrednog studenta na visokim učilištima u Republici Hrvatskoj na preddiplomskom ili diplomskom sveučilišnom studiju, integriranom preddiplomskom i diplomskom sveučilišnom studiju, preddiplomskom stručnom studiju ili specijalističkom diplomskom studiju, kao i sa njima izjednačenim studijima u inozemstvu,

- imaju prebivalište na području Općine Povljana  najmanje dvije (2) godine prije objave Natječaja za dodjelu stipendija,

- da nisu istovremeno korisnici druge stipendije, odnosno da će se iste odreći, ukoliko ostvare pravo na dobivanje stipendije sukladno ovom Pravilniku.

**Članak 10.**

Studentu koji je ostvario pravo na dodjelu stipendije, stipendija se dodjeljuje od 1. listopada tekuće godine do završetka obrazovanja i to za svaku godinu studija u trajanju od 1. listopada tekuće godine do 30. srpnja iduće godine, ukoliko svladava studij bez ponavljanja godine.

Tijekom kolovoza i rujna stipendija se ne isplaćuje.

Ukoliko student pauzira ili ponavlja godinu automatski gubi pravo na stipendiju.

Ukoliko student nije u mogućnosti izvršavati ugovorom o stipendiranju preuzete obveze, zbog nepredvidivih okolnosti u opravdanim slučajevima (teška bolest, viša sila), ne gubi pravo na stipendiju, ali za vrijeme trajanja tih okolnosti miruju njegova prava i obveze utvrđena ugovorom o stipendiranju, a o čemu je dužan dostaviti pravovremenu obavijest.

Odluku o mirovanju donosi općinska uprava.

Nakon završetka akademske godine studenti korisnici stipendija, dužni su Jedinstvenom upravnom odjelu dostaviti potvrdu o izvršenom upisu u višu godinu školovanja, odnosno semestra i presliku indeksa, čime će dokazati urednost i uspjeh u školovanju potreban za nastavak stipendiranja.

**Članak 11.**

Svaka ugovorna strana može raskinuti ugovor o stipendiranju, odnosno ugovor o korištenju financijske potpore. Općinska će uprava raskinuti ugovor pod uvjetima utvrđenim ovom Odlukom, a osobito u sljedećim slučajevima:

- ako korisnik sredstava prekine obrazovanje za koje su mu dodijeljena sredstva odnosno to obrazovanje ne završi u najkraćem redovnom roku predviđenom propisom,

- ako korisnik stipendije zaključi ugovor s drugim stipenditorom,

- ako stipendist promijeni prebivalište s područja Općine Povljana,

- ako na vrijeme ne donese potvrdu o upisu u višu godinu školovanja.

**Članak 12.**

Sa svim podnositeljima zahtjeva koji su sukladno odredbama ovog Pravilnika ostvarili pravo na stipendiju, zaključuje se ugovor o stipendiranju, koji sadrži:

- naziv ugovornih strana,

- iznos visine odobrene stipendije,

- naziv škole/fakulteta koji korisnik pohađa,

- razdoblje za koje je stipendija odobrena,

- ostale kriterije, obveze i prava ugovornih strana.

Ukoliko se u tijeku korištenja stipendije povisi ili smanji prvobitno utvrđen iznos stipendije, ugovorom će se predvidjeti ta mogućnost bez posebnog ugovaranja.

Ugovor u ime Općine sastavlja Jedinstveni upravni odjel, a potpisuju ga student i njegov roditelj/staratelj u ime korisnika stipendije i načelnik Općine u ime Općine.

**Članak 13.**

Sve stručne, administrativno tehničke i druge poslove oko objave natječaja, prikupljanja prijava, odabira kandidata, pripreme ugovora, isplate stipendija, praćenja uspjeha u školovanju obavlja Jedinstveni upravni odjel Općine Povljana.

**Članak 14.**

Stupanjem na snagu ovog Pravilnika, prestaje važiti Pravilnik o utvrđivanju kriterija za dodjelu stipendija za akademsku 2021./2022. godinu („Službeni glasnik Zadarske županije“, broj 28/21).

**Članak 15.**

Ova Pravilnik stupa na snagu osmog dana od dana objave u “Službenom glasniku Zadarske županije''.

KLASA: 604-01/22-01/1

URBROJ: 2198-25-01-1-22-1

Povljana, 22. prosinca 2021. godine

OPĆINSKO VIJEĆE OPĆINE POVLJANA

Predsjednik Općinskog vijeća

Nikola Škoda